b'\n_START_ARTICLE_\nLeviatan\n_START_PARAGRAPH_\nLeviatan (my\xc3\xb6s Leviathan, hepreaksi \xe2\x80\x8f\xd7\x9c\xd6\xb4\xd7\x95\xd6\xb0\xd7\x99\xd6\xb8\xd7\xaa\xd6\xb8\xd7\x9f\xe2\x80\x8e eli "kiero") on alun perin kanaanilaisen mytologian merihirvi\xc3\xb6, joka sy\xc3\xb6 auringon maailman loppuessa. Sana esiintyy Vanhassa testamentissa kuusi kertaa (Job, Jesaja ja Psalmit). Nimityst\xc3\xa4 k\xc3\xa4ytet\xc3\xa4\xc3\xa4n nyky\xc3\xa4\xc3\xa4n my\xc3\xb6s mist\xc3\xa4 tahansa isosta tarunomaisesta vesihirvi\xc3\xb6st\xc3\xa4. Nykyisess\xc3\xa4 hepreassa sana merkitsee valasta. Leviatanin heiluttaessa pyrst\xc3\xb6\xc3\xa4\xc3\xa4n syntyv\xc3\xa4t suuret aallot._NEWLINE_Vaikka Raamattu ei kerrokaan Leviatanin koko legendaa, juutalaiset rabbit, muun muassa Rashi, ovat omissa selitysteoksissaan kertoneet Leviataniin liittyvi\xc3\xa4 legendoja. Niiden mukaan Jumala muun muassa loi aluksi Leviatanille my\xc3\xb6s puolison, mutta tappoi sitten sen, jotta pedot eiv\xc3\xa4t lis\xc3\xa4\xc3\xa4ntyisi ja s\xc3\xb6isi kaikkia maailman kaloja._NEWLINE_Joidenkin tekstien mukaan Leviatan joutuu taisteluun Behemot-nimisen maapedon kanssa. Silloin maailmassa k\xc3\xa4yd\xc3\xa4\xc3\xa4n lopullista kamppailua hyv\xc3\xa4n ja pahan v\xc3\xa4lill\xc3\xa4. Taistelu aiheuttaa suurta tuhoa kaikkialla, ja molemmat pedot kuolevat taistelussa. Tuomiop\xc3\xa4iv\xc3\xa4st\xc3\xa4 selviytyv\xc3\xa4t ihmiset valmistavat petojen lihasta suuren juhla-aterian.\n_START_SECTION_\nTeoriat\n_START_PARAGRAPH_\nJotkut nuoren maan kreationistit pit\xc3\xa4v\xc3\xa4t Leviatania mosasauruksena.\n_START_SECTION_\nMuuta\n_START_PARAGRAPH_\nPoliittisen filosofian keskeisiin teoksiin kuuluva Thomas Hobbesin Leviathan on saanut nimens\xc3\xa4 Leviatan-hirvi\xc3\xb6lt\xc3\xa4. Kirjassa Leviathan kuvaa allegorisesti suvereenia valtiota._NEWLINE_Tarun mukaan ranskalaisessa kansanperinteess\xc3\xa4 esiintyv\xc3\xa4 lohik\xc3\xa4\xc3\xa4rme Tarasque on Leviatanin j\xc3\xa4lkel\xc3\xa4inen._NEWLINE_Leviatanit ovat keskeisess\xc3\xa4 osassa Supernatural-televisiosarjan seitsem\xc3\xa4nnell\xc3\xa4 tuotantokaudella.'